b'\n_START_ARTICLE_\nGe Hong\n_START_PARAGRAPH_\nGe Hong (\xe8\x91\x9b\xe6\xb4\xaa, Wade\xe2\x80\x93Giles: Ko Hung, u 283 \xe2\x80\x93 343) oli Jini d\xc3\xbcnastia aegne Hiina filosoof ja alkeemik. Ta on tuntud eelk\xc3\xb5ige taoistina, aga tegu oli mitmek\xc3\xbclgse autoriga, kes kirjutas erinevatel teemadel ja kelle eesm\xc3\xa4rgiks oli rajada oma \xc3\xb5petusliin.\n_START_SECTION_\nBiograafia\n_START_PARAGRAPH_\nGe Hong s\xc3\xbcndis Danyangi prefektuuris, t\xc3\xa4nap\xc3\xa4eva Jiangsu provintsi l\xc3\xb5unaosas, Nanjingi linna l\xc3\xa4hedal. Ta oli p\xc3\xa4rit kohalikust aristokraatlikust suguv\xc3\xb5sast. Kui Ge Hong oli 12 aastane, suri ta isa, kes teenis Shaolingi kubernerina, ja Ge Hong sattus suhtelisse vaesusesse. Kuigi perekond oli ilma j\xc3\xa4\xc3\xa4nud ka oma raamatukogust, p\xc3\xbchendas Ge Hong end \xc3\xb5pingutele. Tema \xc3\xb5petajaks oli Zheng Yin, kes oli omakorda Ge Hongi onu, Ge Xuani, \xc3\xb5pilane._NEWLINE_Noore mehena teenis ta seisusekohaselt s\xc3\xb5jav\xc3\xa4es ning saavutas ka edu lahinguv\xc3\xa4ljal. Seej\xc3\xa4rel soovis Ge minna selleaegsesse pealinna Luoyangi ent rahutuste t\xc3\xb5ttu osutus see v\xc3\xb5imatuks ja ta suundus hoopis l\xc3\xb5unasse, kus sai Guangzhous (Kantonis) oma s\xc3\xb5bra ja patrooni kaudu ametniku positsiooni. Paraku tema s\xc3\xb5ber tapeti teel ja Ge elas j\xc3\xa4rgmised aastad hoopis eremiidina Luofu m\xc3\xa4el. Aastal 314 naasis Ge Hong kodumaale, kus abiellus ning omas j\xc3\xa4rgnevate aastate jooksul mitmeid riiklike ametikohti. Aastal 332 siirdus Ge tagasi l\xc3\xb5unasse ja elas elup\xc3\xa4evade l\xc3\xb5puni Luofu m\xc3\xa4el, kus p\xc3\xbchendus taoistlikele praktikatele.\n_START_SECTION_\nTeosed\n_START_PARAGRAPH_\nGe Hong oli autorina v\xc3\xa4ga viljakas ja ta kirjutas erinevatel teemadel. Tema filosoofia l\xc3\xa4bivaks teemaks oli siiski surematuse otsingud. T\xc3\xa4psemalt on tegu hiinakeelse m\xc3\xb5istega xian \xe4\xbb\x99, mida v\xc3\xb5ib t\xc3\xb5lkida nii surematuks, transtsendendiks kui p\xc3\xbchakuks. Tema tekstidest on s\xc3\xa4ilinud ainult kaks: Baopuzi (\xe6\x8a\xb1\xe6\xa8\xb8\xe5\xad\x90, Lihtsust armastav \xc3\xb5petaja) ja Shenxian zhuan (\xe7\xa5\x9e\xe4\xbb\x99\xe5\x82\xb3, Jumalike surematute elulood).\n_START_SECTION_\nBaopuzi\n_START_PARAGRAPH_\nBaopuzi oli \xc3\xbchtlasi Ge Hongi pseudon\xc3\xbc\xc3\xbcm. Tekst on jagatud taoistlikeks Sisemisteks peat\xc3\xbckkideks (Neipian) ja konfutsianistlikeks V\xc3\xa4limisteks peat\xc3\xbckkides (Waipian). Sisemistes peat\xc3\xbckkides k\xc3\xa4sitlevad teemad on Tao, taoistlikud surematud (xian \xe4\xbb\x99) ja tehnikad surematuse saavutamiseks. Parim viis selleks oli Ge Hongi j\xc3\xa4rgi alkeemia. Baopuzi V\xc3\xa4lised peat\xc3\xbckid k\xc3\xa4sitlevad erinevaid \xc3\xbchiskonna- ja kultuuri k\xc3\xbcsimusi. Euroopa keeltesse on rohkem t\xc3\xb5lkeid Sisemistest peat\xc3\xbckkidest.\n_START_SECTION_\nShenxian zhuan\n_START_PARAGRAPH_\nShenxian zhuan on taoistlike hagiograafiate kogumik. Tekstist on erinevaid versioone ja on raske t\xc3\xa4pselt \xc3\xb6elda, kui suur osa t\xc3\xa4nap\xc3\xa4evani s\xc3\xa4ilinud tekstist on otseselt Ge Hongi kirjutatud ja kui palju on hiljem lisatud. Shenxian zhuanist ilmus aastal 2002 Robert Ford Campanylt p\xc3\xb5hjalike kommentaaridega t\xc3\xb5lge inglise keelde.'